— Увогуле, гэта не наша справа — ганяць браканьераў з тэрыторыі арандаваных угоддзяў, — пракаменціраваў сустрэчу з парушальнікам Вячаслаў Гарачы. — Кожная гаспадарка мае ўласную службу аховы, чыю дзейнасць наша інспекцыя павінна кантраляваць. Ну а тое, што гэты дзед без перашкод патрапіў у ахоўваемую зону і спрабаваў лавіць рыбу амаль побач з пунктам пагрузкі, дзе завіхалася мноства работнікаў рыбгаса, дае нагоду для роздуму аб эфектыўнасці яго варты.